ועדת העבודה, הרווחה והבריאות, כנסת 17, פרוטוקול מספר 427, 2008-03-31 11:30

יצחק גלנטי: אני מבקש לפתוח את ישיבת ועדת העבודה, הרווחה והבריאות.

יצחק גלנטי: על סדר היום הצעת חוק הביטוח הלאומי (תיקון – עבודת אבטחה בבתי-חולים כעבודה מועדפת), התשס"ז-2007, של חבר הכנסת דוד אזולאי, להכנה לקריאה ראשונה.

יצחק גלנטי: בבקשה, אדוני, אנא הצג את הצעת החוק שלך.

דוד אזולאי: אדוני היושב-ראש, קודם כול אני מבקש להודות לך על שהבאת את הנושא לדיון עוד לפני הפגרה.

דוד אזולאי: ביקשתי להציע את החוק הזה מפני שהיום לאנשים שעובדים כמאבטחים בבתי-חולים אין מוטיבציה רבה להגיע למקומות הללו בשל השכר הנמוך שמשלמים שם.

דוד אזולאי: אם נשווה שכר של מאבטח בבית-חולים למאבטח בתחבורה הציבורית, יש פערי שכר, אולי לא משמעותיים, אבל הם משפיעים בסופו של דבר.

דוד אזולאי: הפער עומד על 5-7 שקלים בשעה, כאשר מאבטח בתחבורה הציבורית עבודתו קלה יותר כנראה ממאבטח בבית-חולים.

דוד אזולאי: לכן חשבתי להציע את הצעת החוק הזאת שתאפשר גם לאבטחה בבתי-חולים להיות עבודה מועדפת.

דוד אזולאי: כאשר החוק הזה יתקבל, נראה לי שנוכל לגייס כוח-אדם מיומן יותר ומקצועי יותר.

דוד אזולאי: יותר אנשים יבואו לאבטח את בתי-החולים.

דוד אזולאי: כמו כן, בדיון במליאה השר הודיע מעל הדוכן שמבחינתו היה רצוי מאוד להרחיב את החוק הזה גם לתחומים אחרים – ואני מוכן לתמוך ברעיון הזה – גם למוסדות חינוך ולמקומות אחרים, ואולי יש רשימה מפורטת בעניין הזה, שגם שם האבטחה במוסדות תהיה עבודה מועדפת.

דוד אזולאי: לכן, אדוני היושב-ראש, אני מבקש לאשר את הצעת החוק שלי כדי שנוכל להביא אותה לקריאה ראשונה.

דוד אזולאי: אני מבקש להתנצל מראש שאיאלץ לעזוב את הישיבה כי אני נדרש להצביע בוועדת הפנים והגנת הסביבה.

רן כהן: אני מציע שנעבור להצבעה כי גם אני צריך ללכת.

יצחק גלנטי: תודה רבה אדוני.

יצחק גלנטי: לאחר שהצגת את הצעת החוק אני משחרר אותך, אבל אז אני עשוי למצוא את עצמי אחד מול אחד, מתנגד אחד מול תומך אחד.

יצחק גלנטי: חבר הכנסת רן כהן, האם אתה מבקש להתייחס להצעת החוק?

רן כהן: אני תומך בהצעת החוק בשל אותם נימוקים שדיברנו עליהם בדיון הקודם.

יצחק גלנטי: תודה רבה.

יצחק גלנטי: חבר הכנסת אזולאי, לפני שאתה הולך, טענת שהשכר שמשולם למאבטחים בבתי-החולים נמוך יותר.

יצחק גלנטי: ראשית, האם זה הוכח במציאות?

יצחק גלנטי: ושנית, האם יש לך הסבר מדוע שם השכר נמוך יותר מאשר במקום אחר?

דוד אזולאי: אין לי הסבר.

דוד אזולאי: אני מדבר על עובדות.

דוד אזולאי: בבתי-חולים שכר המאבטחים נמוך יותר מאשר במקומות אחרים.

דוד אזולאי: על-פי הנתונים שבידי, יש פער של 5-7 שקלים בשעה.

דוד אזולאי: אם מאבטח ברכבת מקבל 5-7 שקלים יותר ממאבטח בבית-חולים, סביר להניח שהמאבטח יעדיף לעבוד ברכבת, מה גם ששם הוא נמצא בתנועה והעבודה מעניינת יותר מאשר לעמוד במקום אחד בשער בית-החולים ולבדוק את הנכנסים והיוצאים.

יצחק גלנטי: תודה רבה, אדוני, השבת על שאלתי.

יצחק גלנטי: האם מישהו רוצה לשאול דבר מה את המציע?

יצחק גלנטי: אם לא, אדוני, אתה משוחרר להמשך תפקידך בוועדות הכנסת.

יצחק גלנטי: יש כאן נציגות של המוסד לביטוח לאומי.

יצחק גלנטי: האם אתם רוצים להתייחס לנושא?

רועי קרת: אין לי מה להוסיף.

רועי קרת: השר הסביר במליאה שיש קושי לעשות את ההבחנות בין סוגים שונים של עבודות.

רועי קרת: עד לפני שנה וחצי או שנתיים הוכרה זכאות במענק לעבודה באבטחה במוסדות חינוך ובתחבורה הציבורית, אך הוחלט להפסיק את הזכאות הזאת, שהופעלה כהוראת שעה.

וילמה מאור: למה?

רועי קרת: אני לא יכול להסביר מדוע, אבל זה מתחבר למה שאמר המציע.

רועי קרת: אם מדברים שוב על מענק לעבודה באבטחה יש מקום להזכיר גם את סוגי העבודות שהיו ברשימה והוסרו ממנה.

רן כהן: מי שבית-החולים ידווח עליו כעובד אבטחה בבית-החולים, יהיה זכאי.

רועי קרת: יש סוגים נוספים?

יצחק גלנטי: האם נמצא כאן נציג של קבלני כוח האדם שמעסיקים את המאבטחים הללו?

וילמה מאור: הזמנו אותם.

יצחק גלנטי: הזמנו, אבל לא מצאו לנכון להגיע.

פנינה ברבלק: אני יושבת-ראש העמותה לסיעוד פסיכיאטרי בישראל.

פנינה ברבלק: אני מברכת מאוד על הצעת החוק הזאת.

פנינה ברבלק: הייתי מבקשת להרחיב אותה גם למוסדות הפסיכיאטריים, לא רק לבתי-החולים הכלליים.

פנינה ברבלק: אם לא מגיעים מאבטחים לבתי-החולים הכלליים, קל וחומר שלא מגיעים למוסדות הפסיכיאטריים.

פנינה ברבלק: אני מבקשת לסבר את האוזן ולהציג נתונים.

פנינה ברבלק: בשנת 2007 אירעו כ-3,600 מקרי אלימות בבתי-חולים, בחלקם כלפי צוות סיעודי ובחלקם בחדרי מיון.

פנינה ברבלק: אני לא רוצה לתאר את המקרים.

יצחק גלנטי: אינני יודע האם זה אחד מתפקידי המאבטחים.

יצחק גלנטי: ייתכן שכן.

פנינה ברבלק: כן.

יצחק גלנטי: אם בהגדרת התפקיד של מאבטח כתוב שעליו, בין היתר, להשכין שלום במסגרת שבה הוא מתפקד, אינני יודע.

רן כהן: וגם אם לא, נוכחותו בדרך כלל בולמת התפרצויות אלימוֹת.

פנינה ברבלק: לא מדובר בהשכנת שלום כי זה התפקיד שלנו, אבל מדובר במקרים של סכנת חיים.

פנינה ברבלק: עצם נוכחותו של המאבטח יוצרת תחושה של ביטחון ותחושת רגיעה של המטופלים.

פנינה ברבלק: אני אומרת את זה מניסיון.

יצחק גלנטי: אם כך, מה טוב.

יצחק גלנטי: כיצד נכון לרגע זה אותם מוסדות מאובטחים?

יצחק גלנטי: האם הם לא מאובטחים בכלל?

פנינה ברבלק: הם מאובטחים בכניסה לבתי-החולים, אבל היינו רוצים להרחיב את זה לחדרי המיון ולמחלקות, שם האלימות קשה מאוד.

יצחק גלנטי: כלומר, לא רק בפתח בית-החולים, אלא לאבטח גם בחדרי המיון.

יצחק גלנטי: ואיפה עוד?

פנינה ברבלק: שכיחות מקרי האלימות כלפי הצוות הסיעודי במוסדות פסיכיאטריים גבוהה יותר מאשר בבתי-חולים כלליים.

ראובן קרן: אני מנהל אגף הביטחון של משרד הבריאות ואחראי על אבטחת משרד הבריאות.

ראובן קרן: אנחנו קובעים את סטנדרטים לכל מערכת הבריאות בישראל, ולא משנה אם זה "הדסה" או משרד הבריאות.

ראובן קרן: האבטחה בבתי החולים היא עבודה קשה ביותר, אף אחד לא יכול לחלוק על כך.

ראובן קרן: האוכלוסייה הכי בעייתית, הכי עבריינית של מדינת ישראל מגיעה לבתי-חולים.

ראובן קרן: בתי-חולים הם גם יעד לפיגוע.

ראובן קרן: מעבר לעבודה השוטפת יש מידי יום אירועי אלימות קשים בבתי-החולים.

ראובן קרן: אנו קוראים על כך בעיתונים מידי יום.

ראובן קרן: זאת עבודה קשה מאוד.

ראובן קרן: נראה לי שצריך להכליל את עבודת האבטחה בבתי-החולים ברשימת העבודות המועדפות.

ראובן קרן: היום מאבטחים לא רוצים לבוא לעבודה בבתי-החולים.

ראובן קרן: המאבטחים ברובם סטודנטים.

ראובן קרן: אנחנו נתקלים חדשות לבקרים באירועי אלימות.

ראובן קרן: כאשר מאבטח מתערב במיון של בית-חולים איכילוב ועוזר לרופא שחוטף מכות נפתח נגדו תיק על תקיפה, ואז אם הוא לומד משפטים הוא לא מקבל תעודת עורך-דין, או מעכבים אותו למשך 5 שנים כי היה מעורב באירוע אלימות.

ראובן קרן: היום מייצרים "ראש קטן" – כאשר יש אירוע אלימות מסתובבים, ואז הרופא או האחות חוטפים מכות, וסליחה על ההתבטאות, זה לא פתרון כי אין גורם אחר שיוכל להגיב.

ראובן קרן: המשטרה מגיעה רק כאשר נגמר האירוע.

ראובן קרן: לא מדובר כאן במאות מאבטחים, או על הרחבת מערך האבטחה.

ראובן קרן: משרת האבטחה של בתי-החולים ידועה וקבועה, ויכולה לתת מענה, אבל עלינו לקבל את כוח-האדם.

ראובן קרן: היום יש מחסור בכוח-אדם.

ראובן קרן: אין לאנשים מוטיבציה לעבוד בזה.

ראובן קרן: הרבה יותר קל לעבוד בקריית הלאום, שם העובדים לבושים יפה, עומדים בכניסה ויוצאים מידי שעתיים להפסקה.

ראובן קרן: זה שונה מאשר לעמוד בכניסה לבית-החולים בשמש ובגשם ובמשך 4 שעות לבדוק אנשים או לחטוף מכות במיון או להיות מעורב באירוע אלימות של חולי נפש בבית-חולים פסיכיאטרי, אבל כאשר יש אירוע קיצון ואחות עומדת בסכנת חיים אין מי שיתערב – הרי לא נחכה למשטרה – ואז המאבטח מתערב.

יצחק גלנטי: תודה רבה.

יצחק גלנטי: אני מבקש לשאול את הייעוץ המשפטי, האם ניתן להכניס כאן שינויים עוד לפני הקריאה הראשונה?

איתי עצמון: כן, בהחלט ניתן להכניס שינויים.

איתי עצמון: בנוסח הצעת החוק כפי שמונח כרגע בפני הוועדה מדובר על אבטחה בבתי-חולים.

איתי עצמון: בהמשך נמצא את ההגדרה ל"בית-חולים", הפניה לפקודת בריאות העם.

איתי עצמון: כפי שנאמר כאן, בעבר היתה הוראת שעה, פרט (ה) בלוח ח', שעסקה באבטחה במוסדות חינוך ובתחבורה ציבורית.

איתי עצמון: על-פי הבנתי, המציע מוכן להרחיב את הצעת החוק ולהחיל אותה גם על אבטחה במוסדות הללו.

יצחק גלנטי: נקבל בוועדה את ההצהרה של המציע באשר להרחבת הצעת החוק.

ראובן קרן: עוד דבר אחד.

ראובן קרן: כדאי שלא ניסחף על פני כל המדינה כי אין לזה סוף, מאות מקומות מוגדרים כבתי-חולים.

ראובן קרן: נראה לי שכדאי להתכנס לבתי-חולים מוּנְחים, שבהם המאבטחים מוסמכים על-פי תו תקן שקבעה המשטרה.

יצחק גלנטי: אחרי הקריאה הראשונה ניכנס קצת יותר לפרטי ההגדרות.

יצחק גלנטי: לא הייתי מציע כעת לקיים על כך דיון.

יצחק גלנטי: אבקש את נציג משרד האוצר לומר את דברו.

יובל יעקובי: לא שמעתי את חבר הכנסת המציע מבקש להוסיף ענפים.

איתי עצמון: שוחחתי עמו לפני הישיבה, וגם עכשיו הוא הביע את רצונו והפנה את הוועדה גם לדברים שאמר שר הרווחה.

איתי עצמון: שר הרווחה אמר בדיון המוקדם: "אנחנו תומכים בהצעה ומציעים לשקול להרחיב אותה".

יובל יעקובי: אנחנו מתנגדים לקביעת עבודת האבטחה בבתי-חולים, בין בהגדרה המורחבת ובין בהגדרה המצומצמת, כעבודה מועדפת.

יובל יעקובי: דבר ראשון, יווצר כאן מצב אבסורדי, שהקופה הציבורית מממנת את השכר של עצמה.

יובל יעקובי: הרי בתי-החולים ממשלתיים ברובם, ואלה שאינם ממשלתיים ממומנים אף הם, ברובם או בחלקם או בקצתם, על-ידי המערכת הציבורית.

יובל יעקובי: יוצא שהמערכת הציבורית מממנת את עצמה.

יובל יעקובי: בנוסף לכך, אנו סבורים שענף האבטחה לא צריך להיקבע כעבודה מועדפת.

יובל יעקובי: לחיילים המשוחררים יש אפשרויות תעסוקה מגוונות מאוד.

יובל יעקובי: הם יחליפו את העובדים בעלי המיומנויות הנמוכות שעובדים בבתי-החולים, בענף שאין בו בעיה אמיתית של היצע עבודה, ואם יש בו בעיה אמיתית של היצע עבודה זה בגלל השכר הנמוך ועבודה מועדפת לא עוזרת לזה, להיפך, היא דווקא מזיקה כי מורידה את השכר בענף.

יצחק גלנטי: תודה רבה אדוני.

יצחק גלנטי: יש לי שאלה בכל זאת, שמופנית אליך ואולי אל כולם.

יצחק גלנטי: נכון לרגע זה חברות קבלני האבטחה למיניהן מעסיקות בדרך כלל אנשים שלא תמיד בהכרח עונים לקריטריונים שנדרשים ממאבטח.

יצחק גלנטי: והנה אנחנו מדברים על חיילים שמשתחררים מן הצבא, שרבים מהם יכולים לעסוק באבטחה ומבחינת היבט ההרתעה יש הבדל בינם ובין אנשים שלא קיבלו אותה הכשרה.

יצחק גלנטי: יסלחו לי חבריי הגמלאים מכיוון שידוע לי שלא מעט אנשים בגיל מתקדם מועסקים אף הם באבטחה, ולמרות זה אינני רואה סכנה שהם יפוטרו ובמקומם יועסק חייל שזה עתה השתחרר מן הצבא, אני לא רואה כאן סכנה גדולה.

יצחק גלנטי: אם יתברר שאותם צעירים משוחררים מצה"ל יתמידו בעבודה הזאת וירצו מאוד-מאוד להיות מאבטחים, במיוחד כאשר אנו שומעים שיש פער של 5-7 שקלים לשעה לרעת שכר של מאבטחי מוסדות בריאות, הרי שהדברים שאמרת נשמעים הזויים.

יצחק גלנטי: אני לא מאמין שחייל משוחרר שיכול לקבל במקום אחר עבודה מועדפת בשכר גבוה יותר ב-5-7 שקלים לשעה ימהר וירוץ להחליף מאבטח שמועסק כבר כעת בבית-החולים כעובד של חברה קבלנית.

יצחק גלנטי: מה גם שבעבודה מועדפת לחיילים משוחררים יש יתרונות חינוכיים.

יצחק גלנטי: כאשר החייל המשתחרר חשוף למוסדות בריאות נראה לי שעדיף לו גם מבחינה חינוכית לתפקד שם ולא כמתדלק בתחנת דלק – וסליחה ש"התלבשתי" על המתדלקים, לא זאת הכוונה.

יצחק גלנטי: הייתי מבקש ממשרד האוצר, בואו נדבר על סכומים.

יצחק גלנטי: אתם טוענים שהצעת החוק תקציבית ועלותה למעלה מ-5 מיליון שקלים.

יצחק גלנטי: אנא הסבר את ההערכה שלכם: אל"ף, מה ההערכה שלכם?

יצחק גלנטי: בי"ת, מנין שאובים הנתונים?

יצחק גלנטי: וגימ"ל, אני מבקש להצטמצם להיבט של משרד האוצר ולא להיבטים אחרים שאינם מעניינו של משרד האוצר.

יצחק גלנטי: בבקשה אדוני.

יובל יעקובי: כוח האבטחה בבתי-החולים הממשלתיים מונה, על-פי מה שנאמר לי, כ-600 מאבטחים.

יצחק גלנטי: כמה בתי-חולים ממשלתיים יש בישראל?

יובל יעקובי: 24 בתי-חולים ממשלתיים.

יצחק גלנטי: אם בבית-חולים נחוצים 3 מאבטחים – בחדר המיון, בכניסה לבניין.

יובל יעקובי: אנחנו מדברים על כוח אבטחה שמונה כ-600 מאבטחים.

ראובן קרן: 550 מאבטחים במערכת משרד הבריאות, בכל בתי-החולים.

יצחק גלנטי: בדקת את המספר הזה?

ראובן קרן: אני אחראי על זה.

יובל יעקובי: אין אדם אחר במדינה שיודע טוב יותר ממר ראובן קרן את המספרים.

יובל יעקובי: לזה צריך להוסיף את בתי-החולים הלא ממשלתיים, שם מספר המאבטחים מוערך בעוד 50%, כלומר תוספת של עוד 50%.

יצחק גלנטי: יש 50% בתי-חולים לא ממשלתיים?

ראובן קרן: כן – שירותי בריאות כללית, הדסה, שערי צדק, ביקור חולים, אסותא.

יצחק גלנטי: לאיזו עלות אתה מגיע?

יובל יעקובי: אנחנו מעריכים שמתוך 800-1,000 מאבטחים כ-300-400 יוחלפו על-ידי חיילים משוחררים ויקבלו מענק בסך כ-8,000 שקלים.

יצחק גלנטי: את המענק הזה לא היו מקבלים אילו לא היו עובדים שם.

קריאה: היו מקבלים את המענק אילו עבדו במקום אחר.

יצחק גלנטי: אם לא יגיעו לשם מתוך מטרה לקבל את המענק, הם יחפשו מקום עבודה מועדף אחר ויילכו לעבוד בתחנת דלק או על-פי החקיקה הקודמת שדיברנו עליה, יחפשו אלטרנטיבה אחרת כדי לקבל את המענק.

יובל יעקובי: לא בטוח.

יצחק גלנטי: אתה לא בטוח.

יצחק גלנטי: גם אני לא בטוח, אבל חוסר הביטחון של שנינו תלוש אולי מן המציאות.

יובל יעקובי: אני מזכיר לכבוד היושב-ראש שאין מכסה לעבודה מועדפת, לכן אין סיבה להניח שאותם 300 שיילכו לאבטחה יבואו במקום ה-300 שהולכים לתחנות דלק.

איתי עצמון: אין גם סיבה להניח להיפך.

איתי עצמון: אין לך סיבה לחשוב שהאנשים שעובדים כעת בענפים אחרים יעברו בעקבות התיקון לענף האבטחה.

יובל יעקובי: יש לי סיבה לחשוב כך משום שיהיה כסף חדש בענף.

יובל יעקובי: כך זה פועל – כאשר מגדילים היצע, כאשר נותנים לאנשים אפשרות נוספת בדרך כלל המכסה מתמלאת, גם אם לא במאה אחוז.

יובל יעקובי: בוודאות יהיה גידול במספר החיילים המשוחררים שמקבלים מענק עבור עבודה מועדפת כתוצאה מהוספת ענף האבטחה בבתי-חולים.

יובל יעקובי: ניתן להגיד שלא בכל המאה אחוז של הגידול, אבל בוודאי אי אפשר להגיד שתהיה תחלופה מלאה.

איתי עצמון: האם הגידול מגיע לכדי עלות שהופכת את הצעת החוק להצעת חוק תקציבית?

איתי עצמון: את זה אתה לא יכול לומר בוודאות.

יובל יעקובי: לוועדה הועברה הערכת עלות מסודרת.

וילמה מאור: לצערי ההערכה הועברה אלינו רק בתחילת הישיבה ואף אחד לא יכול היה להתייחס אליה.

יובל יעקובי: הנה, עכשיו אני כאן ואני מתייחס אליה.

יצחק גלנטי: אדוני, אתה יודע היטב, ומספר פעמים הערתי, ואני מוכן להעיר פעם נוספת, משרד האוצר לא יכול לבוא עם הנייר לישיבה.

יצחק גלנטי: חייב להיות יחס קצת יותר ענייני לוועדה.

יצחק גלנטי: אני רואה את זה כזלזול.

יצחק גלנטי: אם יש לכם נייר עבודה, תגישו אותו לוועדה שבוע ימים לפני הישיבה כדי לאפשר לנו להתייחס אליו.

יצחק גלנטי: אתה לא יכול להניח כאן נייר רק כעת.

יצחק גלנטי: אפילו לא קראתי אותו, ואני לא רוצה לקרוא אותו בסיטואציה הזאת.

יצחק גלנטי: אתה נמצא כאן ועכשיו עליך להסביר את עמדתך.

יצחק גלנטי: אני מצטער מאוד, העמדה שלך לא מקובלת עליי.

יצחק גלנטי: אתה אומר שכל מי שירצו מחר לפנות לאבטחה של בתי-חולים יהוו בעצם תוספת לתקציב מכיוון שהם לא יחפשו אלטרנטיבה במקום אחר כי זאת הכתובת היחידה אליה יוכלו לפנות.

יצחק גלנטי: אני לא יודע מאין צצה הטענה הזאת.

יצחק גלנטי: ההשערה הזאת חייבת להתבסס על משהו.

יצחק גלנטי: אז אנא תגיש לנו מסמכים כפי שצריך.

אסתר טולדנו: זה בסך הכול תוספת של 2.5 מיליון שקלים גם בהנחה שיהיו 300 עובדים חדשים.

יצחק גלנטי: המוסד לביטוח לאומי מעריך את העלות ב-2.5 מיליון שקל?

אסתר טולדנו: בהנחה שייכנסו לענף 300 חיילים משוחררים שאחרת לא היו מקבלים את המענק, 300 כפול 8,000 זה 2.5 מיליון שקל.

יצחק גלנטי: האם אתם כנציגי המוסד לביטוח לאומי מוכנים להגיש לוועדה הערכה תקציבית מסודרת ובכתב של עלות הצעת החוק הזאת?

אסתר טולדנו: בסדר.

יובל יעקובי: גם אנחנו נשמח לקבל מהם הערכה תקציבית.

יובל יעקובי: אנחנו שמחים תמיד לקבל מן הביטוח הלאומי, כגורם המקצועי, את הערכת העלות, אנחנו לומדים מזה.

יצחק גלנטי: אני מבקש מכם להגיש הערכה תקציבית מסודרת.

ראובן קרן: אציג לכם דוגמה פשוטה שתבהיר עד כמה המצב מורכב.

ראובן קרן: בוטלה כמעט לחלוטין האבטחה בתחבורה הציבורית ומאות מאבטחים השתחררו.

ראובן קרן: הם לא באו לעבוד בבתי-חולים כי בתחבורה הציבורית מקבלים מספר שקלים יותר ונוסעים באוטובוס.

ראובן קרן: היינו בטוחים אז שתיפתר הבעיה של בתי-החולים, אך המאבטחים מן התחבורה הציבורית לא עברו לאבטחה בבתי-חולים.

ראובן קרן: הצעת החוק הזאת תהווה תמריץ שאולי יביא אותם.

יצחק גלנטי: ככל שאני מבין, אדוני תומך בהצעת החוק הזאת שהופכת את האבטחה במוסדות הרפואיים לעבודה מועדפת.

ראובן קרן: בוודאי.

יצחק גלנטי: במיוחד לצוות צעיר של חיילים משוחררים.

ראובן קרן: כל המאבטחים במערכת הבריאות שמונחית על-ידי המשטרה הם מאבטחים שהמשטרה קבעה את תו התקן שלהם והם מוכשרים בקורסים.

ראובן קרן: לא מביאים עובד בניין עם מקל, עברו הזמנים האלה, אין דבר כזה.

יצחק גלנטי: אנו קובעים שהצעת החוק לא תקציבית.

יצחק גלנטי: משרד האוצר הגיש מסמך רק בתחילת הישיבה ואני לא יכול לקבל אותו, אבל אני כן יכול לקבל את מה שאמרו כאן נציגי המוסד לביטוח לאומי, שהעלות של הצעת החוק 2.5 מיליון שקל.

יצחק גלנטי: לכן נכון לרגע זה הצעת החוק לא תקציבית.

איתי עצמון: אני מבקש להוסיף ולומר, לפי סעיף 138א רבא סעיף קטן (ג), הוועדה יכולה להסתמך על הערכה אחרת, שיכולה להתקבל על-ידי מחלקת המחקר והמידע של הכנסת או על-ידי גורם אחר.

יצחק גלנטי: נוכל להתייחס להערכה התקציבית של משרד האוצר מרגע זה.

יצחק גלנטי: לא קראתי עדיין את הנתונים.

יצחק גלנטי: אם הנתונים שהוצגו במסמך אכן נכונים, אני מוכן להפנות את הנתונים הללו לקראת הישיבה הבאה למחלקת המחקר והמידע של הכנסת על מנת לקבל מהם הערכה.

יובל יעקובי: אני מבקש להוסיף עוד שני אספקטים בהערכת העלות.

יובל יעקובי: להערכת עלות מתווספת גם עלות לא ישירה, עלות עקיפה של אובדן מקומות עבודה כתוצאה מן העבודה המועדפת.

יובל יעקובי: כפי שהסברתי גם בדיון הקודם, החיילים המשוחררים מחליפים עובדים אחרים.

יובל יעקובי: אם מדובר על מספר קבוע של כ-550 מאבטחים בבתי-החולים הממשלתיים - - -

ראובן קרן: אין לנו אותם היום.

ראובן קרן: יש היום מחסור במאבטחים בבתי-החולים.

ראובן קרן: אנחנו לא עומדים בתקנים.

יצחק גלנטי: לא חסרים לך 550 מאבטחים.

יצחק גלנטי: כמה חסרים לך?

ראובן קרן: חסרים היום כ-15% מן המאבטחים.

יצחק גלנטי: אני מבקש ממשרד האוצר, לאור מה שנאמר כאן, בהערכה שלך תשאיר רק 15% ואז אולי ההצעה שלך תוכל להיות מתקבלת יותר על הדעת ותגיע לסכום שהוערך כאן על-ידי המוסד לביטוח לאומי.

יובל יעקובי: ראשית, יהיה אובדן של מקומות עבודה, על-פי הסייגים שהצגת.

יובל יעקובי: שנית, צריך להביא בחשבון גם שהחיילים הללו מקבלים מענק לאחר חצי שנת עבודה.

יצחק גלנטי: הייתי שמח אילו החיילים המשוחררים היו מקבלים מענק מייד עם השחרור.

יצחק גלנטי: אינני מבין מדוע משרד האוצר כל-כך חושש מן החייל, אחרי שירות של 3 או 3.5 שנים שנתן למדינה, ופתאום מעמיד אותו במרכז המטרה של האוצר כמקור לחיסכון בכסף.

יובל יעקובי: אדוני, הצטמצמתי לדרך החישוב רק כפי שביקשת ממני.

יובל יעקובי: אינני יודע מה הנוהג כאן, האם עליי להסתייג או משהו כזה.

יובל יעקובי: משרד האוצר רואה בהצעת החוק הזאת הצעה תקציבית.

וילמה מאור: בשום פנים ואופן לא.

יצחק גלנטי: אני מצטער מאוד, אני מבקש שתיגש ותקבל הנחיות על זכויותיך וחובותיך במסגרת הוועדה.

יצחק גלנטי: אני כיושב-ראש הוועדה לא מקבל את האמירה הזאת.

יצחק גלנטי: אתה לא תכתיב ליושב-ראש הוועדה האם לכתוב שזאת הצעה תקציבית או לא תקציבית.

יצחק גלנטי: נכון לרגע זה ההצעה איננה תקציבית כי על-פי ההערכה של המוסד שצריך לקבל את העובדים מדובר על 15% מסך כל עובדי האבטחה בבתי-החולים ואינני מאמין שזה מגיע לעלות שעולה על 5 מיליון שקלים ולכן ההצעה איננה תקציבית, מה גם שההערכה של המוסד לביטוח לאומי היתה בדיוק חצי מזה – 2.5 מיליון שקל.

יובל יעקובי: מה נוסח הצעת החוק שעוברת לקריאה ראשונה?

יובל יעקובי: מה נכלל פרט לבתי-חולים?

איתי עצמון: מדובר על פרט (ה) בלוח ח', שהיה כהוראת שעה שאיננה תקפה עוד, שכולל אבטחה במוסדות חינוך ובתחבורה ציבורית.

יובל יעקובי: אדוני היושב-ראש, אם כך על אחת כמה וכמה הצעת החוק תקציבית.

יצחק גלנטי: אדוני, אין לי התנגדות לאחר הקריאה הראשונה, בהכנה לקריאה השנייה והשלישית תוכלו להעלות את כל השגותיכם.

יצחק גלנטי: אנא, אני חוזר ואומר, אני מבקש להעלות את הדברים על הכתב בצורה מסודרת, ובזמן, ולהתבסס על נתונים ריאליים.

יצחק גלנטי: בזמן – זה אומר שתאפשרו לוועדה בין היתר לקחת את ההערכה שלכם ולהגיש אותה למחלקת המחקר והמידע של הכנסת כי אנו מבקשים גם את התייחסותם.

יצחק גלנטי: אני מבקש שתעמדו בלוח הזמנים ותציגו לנו נתונים מבוססים.

יצחק גלנטי: תודה רבה.

יצחק גלנטי: אני מבקש מן היועץ המשפטי לקרוא את הצעת החוק.

איתי עצמון: הצעת חוק הביטוח הלאומי (תיקון – עבודת אבטחה בבתי-חולים, במוסדות חינוך ובתחבורה ציבורית כעבודה מועדפת), התשס"ז-2007 סעיף 1 – תיקון לוח ח' "בחוק הביטוח הלאומי [נוסח משולב], התשנ"ה-1995, בלוח ח'", – נבדוק את ההתאמה, באיזו פסקה בדיוק למקם את זה בלוח ח' – "יבוא: "בבתי-חולים"" – וכאן נפנה למשמעות של "בית-חולים" לפי סעיף 24(ב) לפקודת בריאות העם, וכן נוסיף את מה שהופיע בפרט (ה) בלוח ח': "באבטחה: (1) מעון יום לילדים מגיל 3 חודשים שמשרד העבודה והרווחה הכיר בו כמעון יום; (2) מוסד חינוך שמשרד החינוך נתן לו אישור להפעלת המוסד כמוסד פטור, וכל עוד האישור בתוקף; (3) מוסד חינוך מוכר כהגדרתו בחוק לימוד חובה, התש"ט-1949, לרבות מוסד ללימוד שיטתי לילדים מגיל שלוש עד כיתה י"ב, ומוסד לחינוך מיוחד כהגדרתו בחוק חינוך מיוחד, התשמ"ח-1988; (4) בית-ספר שחוק פיקוח על בתי-ספר, התשכ"ט-1969, חל עליו, שקבע השר, באישור שר החינוך; (5) בית-ספר מקצועי כהגדרתו בסעיף 1 לחוק החניכות, התשי"ג-1953; (6) רכב ציבורי כהגדרתו בפקודת התעבורה; (7) רכבת כהגדרתה בפקודת מסילות הברזל [נוסח חדש], התשל"ב-1972.

איתי עצמון: "" זה פירוט העבודות המועדפות.

יצחק גלנטי: נצביע על סעיף 1 להצעת החוק.

יצחק גלנטי: מי בעד?

יצחק גלנטי: מי נגד?

יצחק גלנטי: הצבעה בעד סעיף 1 להצעת החוק– 1 נגד – אין נמנעים – אין הסעיף נתקבל.

יצחק גלנטי: סעיף 1 נתקבל.

איתי עצמון: האם מבקשים להרחיב את הצעת החוק שתכלול גם "בית-חולים פסיכיאטרי"?

ראובן קרן: עלינו להיפגש אתך ולהבהיר בניסוח שזה יחול על מאבטחים מוסמכים, אחרת זה ייגרר ויביאו פועלי בניין ואנשים שאין להם שום רקע באבטחה ויקבלו את הכסף הזה.

ראובן קרן: יש תו תקן למאבטח.

רועי קרת: אתה הרי האדם שקולט את המאבטחים.

ראובן קרן: נכון, אבל אם נחיל את זה על כל מה שמוגדר כבית-חולים, יש כל מיני מוסדות שמוגדרים כבתי-חולים והאבטחה בהם איננה על-פי תו תקן שקבע משרד הבריאות.

ראובן קרן: ייתכן שאני טועה.

ראובן קרן: אני לא מכיר את ההליכים.

יצחק גלנטי: אני מציע שלא נסתבך בשלב הזה.

יצחק גלנטי: נשאיר משהו להכנה לקריאה שנייה ושלישית.

יצחק גלנטי: מר קרן, אני מבקש ממך, אנא תעביר לוועדה בכתב את ההשגות שלך לסעיפים השונים.

פנינה ברבלק: אני מבקשת לכלול גם "בית-חולים פסיכיאטרי".

איתי עצמון: נבדוק את ההתאמה לסעיפים, אבל הוועדה צריכה להחליט על העיקרון, האם זה נכלל או לא נכנס.

יצחק גלנטי: האם השתנה משהו במסגרת ההצעה הזאת?

איתי עצמון: הנוסח יהיה כפי שקראתי, והשאלה האם לשלב בהצעה גם בתי-חולים פסיכיאטריים, כפי שביקשו כאן קודם.

יצחק גלנטי: אני מציע שנשאיר בשלב זה את הנוסח כפי שקראת, ולקראת הקריאה השנייה והשלישית נקבל החלטות.

וילמה מאור: שלא יטענו שזה נושא חדש.

יצחק גלנטי: אני מעלה את זה מחדש להצבעה.

יצחק גלנטי: מי בעד סעיף 1?

יצחק גלנטי: מי נגד?

יצחק גלנטי: הצבעה בעד סעיף 1 להצעת החוק – 1 נגד – אין נמנעים – אין הסעיף נתקבל.

יצחק גלנטי: אני בעד, אין נגד ואין נמנעים.

יצחק גלנטי: סעיף 1 נתקבל.

איתי עצמון: סעיף 2 – תחילה אני מציע לאמץ את הנוסח שהוקרא בישיבה הקודמת: "מועד התחילה ייקבע בעת הכנת הצעת החוק לקריאה שנייה ושלישית".

איתי עצמון: סעיף 3 – תחולה "הצעת החוק תחול על מי שהחל בעבודה מועדפת לאחר יום התחילה".

יצחק גלנטי: או מיום פרסום החוק.

רועי קרת: "מי שעבד ביום התחילה ואילך".

יצחק גלנטי: זה מקנה משמעות רטרואקטיבית למעשה.

רועי קרת: זה לא מקנה משמעות רטרואקטיבית, אלא רק פותר את השאלה שעשויה להישאל, ונשאלה בהקשר לעבודות באבטחה, מה עם מישהו שבמקרה התחיל לעבוד קודם והמשיך לעבוד לאחר תחילת החוק.

רועי קרת: אם ייכתב "עבד" לא יכול להיות ספק שגם הוא זכאי.

רועי קרת: אם ייכתב "התחיל לעבוד" יתעורר ספק, כי הוא התחיל לעבוד לפני תחילת החוק והמשיך לעבוד אחרי כן.

רועי קרת: לכן צריך לכתוב "עבד" – זה כולל את כל האפשרויות ונותן את התשובה הרחבה ביותר.

איתי עצמון: למעשה גם אם החל לעבוד בעבודת אבטחה לפני יום התחילה.

אסתר טולדנו: תוכר רק העבודה שלו אחרי תחילת החוק.

יצחק גלנטי: מי בעד סעיפי התחילה והתחולה?

יצחק גלנטי: מי נגד?

יצחק גלנטי: הצבעה בעד סעיפים 2 ו- 3 להצעת החוק – 1 נגד – אין נמנעים – אין הסעיפים נתקבלו.

יצחק גלנטי: אין מתנגדים ואין נמנעים.

יצחק גלנטי: סעיפים 2 ו-3 נתקבלו.

יצחק גלנטי: הצעת החוק מתקבלת ועוברת לקריאה ראשונה.

יצחק גלנטי: תודה רבה.

יצחק גלנטי: הישיבה נעולה.